
„Martfű Város Pedagógiai Díja” kitüntetésben részesül városunk óvodapedagógiai munkájában végzett  kimagasló és színvonalas tevékenysége alapján, OLÁHNÉ HEGEDŰS ÉVA, a Játékvár Óvoda és Bölcsőde óvodapedagógusa.

Oláhné Hegedűs Éva 1980-ban végezett a budapesti Tanítóképző Főiskola óvónői szakán, 1982. szeptember 1-je óta dolgozik a Munkácsy Úti Óvodában. 

Folyamatosan képzi magát, tanfolyamokat végez szinte minden nevelési területen, 2002-ben Vezető óvodapedagógus szakirányú szakvizsgát tett.

Pedagógiai tevékenysége jelentős és meghatározó a Martfű városban folyó óvodai nevelőmunkában, munkája elősegíti a folyamatos szakmai megújulást. Közel húsz éve munkaközösségeket vezet, kimagasló tevékenysége volt a Programbevezető, majd a Program beváló munkaközösség vezetése, irányításával dolgozták ki az óvónők a gyermekek fejlődésének mérését, értékelését. 

Elkötelezettje az óvodai minőségfejlesztésnek.  2009 szeptemberében került bevezetésre a Kompetencia alapú óvodai nevelés, melynek szakmai vezetését magas színvonalon látta el. 

Jelentős szerepet vállalt az óvoda Adventi innovációjának kidolgozásában. A környezeti nevelés és a környezetvédelem területén mutatott szakmai elkötelezettségével, nemcsak az óvodás korosztályt, hanem a szülőket, kollégákat is a természet értékeinek megvédésére és alakítására ösztönzi.

A város társadalmi életében szívesen vállal szervező, lebonyolító feladatokat.

Példamutató nevelői tevékenysége, kiváló szakmai, pedagógiai és gyakorlati munkája, emberi magatartása, személyisége példa az itt élők számára.

A kitüntető díjhoz gratulálunk és kívánjuk, hogy gyermekszeretetével és szakmai tudásával még sokáig segítse a városunk óvodáiban folyó oktató és nevelő munkát.
